# 3.sz. melléklet: Egyéni Munkarend Szabályzat

**Egyéni Munkarend Szabályzat**

**Győri SZC Móra Ferenc Sportiskolai Általános Iskolája és Szakgimnáziuma**

**A 2011. évi CXC. törvény a nemzeti köznevelésről - továbbiakban Nkt. -, valamint a 20/2012. (VIII.31.) EMMI rendelet alapján**

*Nkt.45.§* (5) Ha a tanuló egyéni adottsága, sajátos helyzete indokolja, és a tanuló fejlődése, tanulmányainak eredményes folytatása és befejezése szempontjából előnyös, a tankötelezettség teljesítése céljából határozott időre egyéni munkarend kérelmezhető.

 A szülő, nagykorú tanuló esetén a tanuló, a **kérelmet a tanévet megelőző június 15-éig nyújthatja be az Oktatási Hivatalhoz.**

Ezen időpontot követően csak abban az esetben nyújtható be kérelem, ha a tankötelezettség iskolába járással történő teljesítését megakadályozó körülmény merül fel.

Az egyéni munkarenddel kapcsolatos **kérelmek benyújtása** **postai úton:**

Oktatási Hivatal

Budapest

1981

**A kérelmező személye**

A kérelmet a szülő, nagykorú esetén a tanuló nyújtja be.

A szülői felügyeletet közösen gyakorló szülők esetében mindkettejük aláírása szükséges, akkor is, ha a szülők külön élnek.

Amennyiben nem tudja mindkét szülő aláírni a kérelmet, akkor a nyilatkozat – aláírás – megtételében akadályoztatott szülő meghatalmazást adhat a másik szülőnek a kérelem vele egyetértésben történő benyújtására. A meghatalmazást a kérelemhez csatolni kell.

**Meghatalmazás**

A **meghatalmazást** teljes bizonyító erejű okiratba kell foglalni az alábbiak szerint:

1. Ha a kérelmező a meghatalmazást teljes mértékben saját kezűleg írja és aláírja, akkor nem kell rá tanú.
2. Amennyiben a kérelmező nem saját kezűleg írja meg a meghatalmazást, hanem pl. számítógéppel, akkor a kinyomtatás után két tanú hitelesíti az aláírásával oly módon, hogy a tanú nevét, lakóhelyét (tartózkodási helyét) olvashatóan fel kell tüntetni.[[1]](#footnote-1)
3. A meghatalmazást bíró vagy közjegyző is hitelesítheti.
4. Ügyvéd vagy kamarai jogtanácsos is elkészítheti az okiratot és szabályszerű ellenjegyzésével hitelesíti.

Ha a kérelmező szülő nem tudja beszerezni a másik szülő nyilatkozatát/meghatalmazását, akkor beadványt kell írnia megfelelő indoklással alátámasztva arról, hogy miért nem tudja beszerezni a másik szülő nyilatkozatát/meghatalmazását.

A beadványnak tartalmaznia kell a „büntetőjogi felelőssége tudatában tett nyilatkozatát” arra nézve, hogy az általa leírtak a valóságnak mindenben megfelelnek.

Ha a szülői felügyeletet csak az egyik szülő gyakorolja, akkor a másik szülő nyilatkozatára nincs szükség.

Ha a kérelmező még nem töltötte be a 18. életévét, de házasságkötése által nagykorú, akkor a kérelméhez csatolnia kell a házassági anyakönyvi kivonata másolatát.

**A kérelem tartalma**

Az űrlap a csatolt mellékletben megtalálható, az alábbi linken is elérhető, elektronikus úton kitölthető és kinyomtatható.

Melléklet (2): Szülői kérelem tartalma**[[2]](#footnote-2)**

Melléklet (3): Nagykorú tanulói kérelem**[[3]](#footnote-3)**

A kérelemben foglaltakat igazoló dokumentumokat (szakorvosi vélemény, pedagógiai szakszolgálat szakértői bizottságának szakvéleménye, sportegyesületi igazolás stb.) a kérelemhez csatolni kell.

**A kérelmek elbírálása**

Amennyiben minden szükséges adat és csatolmány rendelkezésre áll, akkor az Oktatási Hivatal 8 napon belül dönt.

Amennyiben 8 napon belül nem hozható döntés, akkor az adatok pótlásáig, a tényállás tisztázásáig, a megalapozott döntés meghozataláig az Oktatási Hivatal 8 napon belül függő hatályú döntést hoz. Ebben tájékoztatja a kérelmezőt arról, hogy az Oktatási Hivatal a 60 napos ügyintézési határidőn belül hoz döntést az ügyben.

*Nkt. 45.§ (6)* Az eljárás során a felmentést engedélyező szerv megkeresheti a gyámhatóságot, a gyermekjóléti szolgálatot, gyermekvédelmi gondoskodásban részesülő tanuló esetén a gyermekvédelmi gyámot. Az eljárásban a függő hatályú döntésben nem kell rendelkezni a kérelmezett jog gyakorlásáról.

(6b) A döntés ellen közigazgatási pert a döntés közlésétől számított tizenöt napon belül lehet megindítani. A felmentést engedélyező szerv döntését a bíróság nem változtathatja meg, legfeljebb új határozat kibocsátására kötelezheti az Oktatási Hivatalt.

Az eljárás menetét a Nkt. 45.§ (6c) (6d) (6e) (6f) tartalmazza.

**Tanulmányi munka és értékelés egyéni munkarendben**

*Nkt. 55.§ (2)* Az egyéni munkarenddel rendelkezőt - az iskolában vagy azon kívül folyó gyakorlati képzés kivételével - az iskola valamennyi kötelező tanórai foglalkozása alól fel kell menteni. Az iskolai rendszerű szakképzésben az egyéni munkarenddel rendelkezőkre vonatkozó részletes szabályokat a szakképzésre vonatkozó jogszabályok határozzák meg.

*Nkt. 55.§ (3)* Az, akit felmentettek a kötelező tanórai foglalkozásokon való részvétel alól, az igazgató által meghatározott időben, és a nevelőtestület által meghatározott módon ad számot tudásáról.

Ha a tanuló a szülő döntése alapján tanulmányi kötelezettségének egyéni munkarend keretében tesz eleget, felkészítéséről a szülőnek kell gondoskodnia, illetőleg a tanuló egyénileg készül fel. Az egyéni munkarenddel rendelkező az igazgató előzetes engedélyével vehet részt a tanórai vagy egyéb foglalkozásokon és igénybe veheti az iskolai könyvtár szolgáltatásait, valamint kérelemre felvehető a napközibe és a tanulószobai foglalkozásra.[[4]](#footnote-4)

A tanulmányait egyéni munkarend keretében folytató tanuló év elején órarendet és tematikát kap minden tantárgyból a vizsgához, amely segíti felkészülését a félévi és év végi vizsgákra.

**Értékelés**

 *(3)* Az, akit felmentettek a kötelező tanórai foglalkozásokon való részvétel alól, az igazgató által meghatározott időben, és a nevelőtestület által meghatározott módon ad számot tudásáról.

Az egyéni munkarendben tanuló félévi és tanév végi osztályzatainak megállapításához az iskolában osztályozó vizsgát kell tennie valamennyi tantárgyból az iskola pedagógiai programjában foglaltak szerint.

Az egyéni munkarendű tanuló magatartását és szorgalmát nem kell minősíteni.[[5]](#footnote-5)

A külföldi tartózkodásra tekintettel egyéni munkarendben tanuló esetében a félévi minősítés az igazgató döntése alapján mellőzhető, ez esetben a tanuló csak az év végén ad számot a tudásáról.[[6]](#footnote-6)

A tanuló érdemjegyeit és osztályzatait az iskola állapítja meg, illetve dönt minden esetben a tanuló magasabb évfolyamba lépésével kapcsolatos kérdésekben.

Ha az egyéni munkarendű tanuló neki felróható okból két alkalommal nem jelenik meg az osztályozó vizsgán, vagy két alkalommal nem teljesíti a tanulmányi követelményeket, az iskola igazgatója értesíti az Oktatási Hivatalt. Ebben az esetben a tanuló a következő félévtől csak iskolába járással teljesítheti a tankötelezettségét.[[7]](#footnote-7)

Az egyéni munkarenddel rendelkező tanuló félévi értékelésére januárban, a tanév végi értékelésre június első hetében, végzős tanuló esetében április második felében kerül sor. A számonkérés formáját szóban és/vagy írásban határozhatja meg a szaktanár. A vizsgák időpontjáról az osztályfőnök írásban értesíti az egyéni munkarenddel rendelkezőt, tanköteles egyéni munkarenddel rendelkező esetén szülőt.

**Sajátos nevelési igényű tanuló**; **beilleszkedési, tanulási, magatartási nehézséggel küzdő tanuló**

A 20/2012. (VIII. 31.) EMMI rendelet 75.§ alapján:

*(2) Ha a* ***sajátos nevelési igényű tanuló****,* ***a beilleszkedési, tanulási, magatartási nehézséggel küzdő tanuló*** a szakértői bizottság szakértői véleménye alapján tanulmányait egyéni munkarend keretében folytatja, iskolai neveléséről és oktatásáról, felkészítéséről, érdemjegyeinek és osztályzatainak megállapításáról, a felkészítést végző pedagógusokról a szakértői véleményben foglaltak szerint az az iskola gondoskodik, amellyel a tanuló tanulói jogviszonyban áll. Az iskolában nem foglalkoztatott szakemberek biztosításáról

a) a *beilleszkedési, tanulási nehézséggel, magatartási rendellenességgel küzdő tanuló* esetén a pedagógiai szakszolgálati intézmények,

b) *sajátos nevelési igényű tanuló* esetén az utazó gyógypedagógusi, utazó konduktori hálózatnak kell gondoskodni.

*(3)* A tanuló egyéni munkarend keretében teljesíti tankötelezettségét, *ha szakorvosi vélemény alapján* részesül *tartós gyógykezelésben*. Az iskola köteles gondoskodni a tanuló felkészítéséről, érdemjegyeinek, osztályzatainak megállapításáról.

*Nkt. 27.§ (7) A beilleszkedési, tanulási, magatartási nehézség vagy a sajátos nevelési igény miatt* a szakértői bizottság véleménye alapján, vagy *súlyos betegség miatt* egyéni munkarend keretében tanulmányokat folytatók egyéni foglalkozás keretében történő felkészítésére az iskolának tanulónként az osztályok heti időkeretén felül átlag heti tíz óra áll a rendelkezésre. A sajátos nevelési igény miatt egyéni munkarend keretében tanulmányokat folytató tanulók esetében az e bekezdésben meghatározott időkereten belül kell biztosítani az egészségügyi és pedagógiai célú habilitációs, rehabilitációs foglalkozásokat. Az időkeret az egyes hetek és tanulók között átcsoportosítható.

**Melléklet:**

1. Meghatalmazás minta
2. Szülői kérelem mintaegyéni munkarendű tanulói jogviszony létesítéséhez.
3. Nagykorú tanulói kérelem minta

Győr, 2019. szeptember 02.

 **Csengeri Mária**

 **tagintézmény-vezető**

A szabályzatban foglaltakat megismertem.

Dátum:

 **Szülő/gondviselő**

1. Melléklet: Meghatalmazás minta

[https://www.oktatas.hu/kozneveles/kozerdekuadatok/!Kozerdeku\_adatok/oh.php?id=egyeni\_munkarend](https://www.oktatas.hu/kozneveles/kozerdekuadatok/%21Kozerdeku_adatok/oh.php?id=egyeni_munkarend)

 [↑](#footnote-ref-1)
2. [https://www.oktatas.hu/kozneveles/kozerdekuadatok/!Kozerdeku\_adatok/oh.php?id=egyeni\_munkarend\_kerelem\_szuloi](https://www.oktatas.hu/kozneveles/kozerdekuadatok/%21Kozerdeku_adatok/oh.php?id=egyeni_munkarend_kerelem_szuloi) [↑](#footnote-ref-2)
3. [https://www.oktatas.hu/kozneveles/kozerdekuadatok/!Kozerdeku\_adatok/oh.php?id=egyeni\_munkarend\_kerelem\_nagykoru\_tanulo](https://www.oktatas.hu/kozneveles/kozerdekuadatok/%21Kozerdeku_adatok/oh.php?id=egyeni_munkarend_kerelem_nagykoru_tanulo) [↑](#footnote-ref-3)
4. 20/2012. EMMI rendelet 75.§ (1) [↑](#footnote-ref-4)
5. 20/2012. EMMI rendelet 75.§ (1) [↑](#footnote-ref-5)
6. Nkt. 54.§ (1) [↑](#footnote-ref-6)
7. Nkt. 45.§ (6a) [↑](#footnote-ref-7)